CELEX: 32010D0147
Language: el
Date: 2010-03-08 00:00:00
Title: 2010/147/: Απόφαση της Επιτροπής, της 8ης Μαρτίου 2010 , περί του σχεδίου διάταξης της Ελλάδας σχετικά με την αναγραφή ενδείξεων επί της συσκευασίας των πάσης φύσεως γαλακτοκομικών προϊόντων που υποδηλώνουν τη χώρα προέλευσης της πρώτης ύλης (γάλακτος) που χρησιμοποιήθηκε για την παρασκευή και διάθεση των προϊόντων αυτών στον τελικό καταναλωτή, καθώς και υποχρεώσεις των λιανοπωλητών για τον τρόπο τοποθέτησης των γαλακτοκομικών προϊόντων στα σημεία πώλησης των καταστημάτων τους [κοινοποιηθείσα υπό τον αριθμό Ε(2010) 1195] (Κείμενο που παρουσιάζει ενδιαφέρον για τον ΕΟΧ)

9.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 58/20
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 8ης Μαρτίου 2010
   περί του σχεδίου διάταξης της Ελλάδας σχετικά με την αναγραφή ενδείξεων επί της συσκευασίας των πάσης φύσεως γαλακτοκομικών προϊόντων που υποδηλώνουν τη χώρα προέλευσης της πρώτης ύλης (γάλακτος) που χρησιμοποιήθηκε για την παρασκευή και διάθεση των προϊόντων αυτών στον τελικό καταναλωτή, καθώς και υποχρεώσεις των λιανοπωλητών για τον τρόπο τοποθέτησης των γαλακτοκομικών προϊόντων στα σημεία πώλησης των καταστημάτων τους
   [κοινοποιηθείσα υπό τον αριθμό Ε(2010) 1195]
   (Το κείμενο στην ελληνική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2010/147/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως το άρθρο 19,
   Εκτιμώντας τα ακόλουθα:
   
               (1)
            
            
               Σύμφωνα με τη διαδικασία που προβλέπεται στο δεύτερο εδάφιο του άρθρου 19 της οδηγίας 2000/13/ΕΚ, οι ελληνικές αρχές κοινοποίησαν την 1η Ιουνίου 2009 στην Επιτροπή το σχέδιο διάταξης σχετικά με την αναγραφή ενδείξεων επί της συσκευασίας των πάσης φύσεως γαλακτοκομικών προϊόντων που υποδηλώνουν τη χώρα προέλευσης της πρώτης ύλης (γάλακτος) που χρησιμοποιήθηκε για την παρασκευή και διάθεση των προϊόντων αυτών στον τελικό καταναλωτή, καθώς και υποχρεώσεις των λιανοπωλητών για τον τρόπο τοποθέτησης των γαλακτοκομικών προϊόντων στα σημεία πώλησης των καταστημάτων τους.
            
         
               (2)
            
            
               Σύμφωνα με το άρθρο 1 παράγραφος 1 της κοινοποιηθείσας διάταξης, η διάταξη ισχύει για το γάλα, τα σοκολατούχα γάλατα, τα γιαούρτια, τα επιδόρπια πάσης φύσεως με βάση το γάλα, τις κρέμες, τα ρυζόγαλα και τις κρέμες γάλακτος που διατίθενται στον τελικό καταναλωτή σε κλειστές συσκευασίες.
            
         
               (3)
            
            
               Το άρθρο 1 παράγραφος 2 του κοινοποιηθέντος σχεδίου προβλέπει ότι, όταν τα προαναφερόμενα προϊόντα παρασκευάζονται στην Ελλάδα, η κλειστή συσκευασία τους πρέπει να διαθέτει ενδείξεις που να αναφέρουν την προέλευση της πρώτης ύλης (γάλακτος) από την οποία παρασκευάσθηκαν τα εν λόγω προϊόντα. Οι εν λόγω ενδείξεις πρέπει να έχουν το ελάχιστο περιεχόμενο που περιγράφεται στα στοιχεία α) και β) του άρθρου 1 παράγραφος 2 του σχεδίου διάταξης.
            
         
               (4)
            
            
               Το άρθρο 1 παράγραφος 3 του κοινοποιηθέντος σχεδίου απαιτεί ότι, όταν τα εν λόγω προϊόντα προέρχονται από χώρες της Ευρωπαϊκής Ένωσης, πλην της Ελλάδας, ή εισάγονται από τρίτες χώρες, πρέπει επί της κλειστής συσκευασίας τους να περιλαμβάνονται ενδείξεις που να υποδηλώνουν τουλάχιστον τη συγκεκριμένη χώρα παραγωγής τους ή η ένδειξη «παραγωγής ΕΕ».
            
         
               (5)
            
            
               Το άρθρο 1 παράγραφος 6 του κοινοποιηθέντος σχεδίου καθορίζει κανόνες σχετικά με τον τρόπο παρουσίασης των προαναφερόμενων ενδείξεων: πρέπει να αναγράφονται σε μία τουλάχιστον πλευρά της συσκευασίας και συγκεκριμένα σ’ εκείνη που θεωρείται πρόσοψη και κάτω από την ονομασία πώλησης του προϊόντος με ευδιάκριτα, ευανάγνωστα και ανεξίτηλα γράμματα υποχρεωτικά στην ελληνική γλώσσα.
            
         
               (6)
            
            
               Η οδηγία 2000/13/ΕΚ εναρμονίζει τους κανόνες που διέπουν την επισήμανση των τροφίμων, προβλέποντας, αφενός, την εναρμόνιση ορισμένων εθνικών διατάξεων και, αφετέρου, τον τρόπο αντιμετώπισης των μη εναρμονισμένων εθνικών διατάξεων. Το πεδίο εναρμόνισης καθορίζεται στο άρθρο 3 παράγραφος 1 της εν λόγω οδηγίας, όπου ορίζεται κατάλογος των υποχρεωτικών ενδείξεων που πρέπει να περιλαμβάνει η επισήμανση των τροφίμων, «σύμφωνα με τους όρους και υπό την επιφύλαξη των παρεκκλίσεων που προβλέπονται στα άρθρα 4 έως 17». Επιπλέον, το άρθρο 4 παράγραφος 2 της οδηγίας 2000/13/ΕΚ ορίζει ότι μπορούν να προβλέπονται και άλλες υποχρεωτικές ενδείξεις επιπλέον από αυτές που αναγράφονται στο άρθρο 3 παράγραφος 1 της εν λόγω οδηγίας, για καθορισμένα τρόφιμα, μέσω διατάξεων της Ευρωπαϊκής Ένωσης ή, αν δεν υπάρχουν τέτοιες, μέσω εθνικών διατάξεων.
            
         
               (7)
            
            
               Το άρθρο 18 παράγραφος 2 της οδηγίας 2000/13/ΕΚ επιτρέπει τη θέσπιση μη εναρμονισμένων εθνικών διατάξεων, εφόσον δικαιολογούνται βάσει κάποιου από τους λόγους που αναφέρονται στο εν λόγω άρθρο, συμπεριλαμβανομένης, μεταξύ άλλων, της πρόληψης της απάτης και της προστασίας της δημόσιας υγείας, και εφόσον οι διατάξεις αυτές δεν εμποδίζουν την εφαρμογή των ορισμών και κανόνων που προβλέπονται στην οδηγία 2000/13/ΕΚ. Συνεπώς, στην περίπτωση που ένα κράτος μέλος προτείνει σχέδιο εθνικών διατάξεων επισήμανσης, πρέπει να εξετάζεται κατά πόσον οι διατάξεις αυτές συμμορφώνονται με τις προαναφερόμενες απαιτήσεις και τις διατάξεις της συνθήκης.
            
         
               (8)
            
            
               Οι ελληνικές αρχές επιμένουν ότι το κοινοποιηθέν μέτρο είναι αναγκαίο για την προστασία των καταναλωτών και για την παροχή σε αυτούς πλήρους πληροφόρησης, έτσι ώστε να γνωρίζουν τη χώρα προέλευσης της πρώτης ύλης που περιέχεται στα εν λόγω προϊόντα. Αναφέρουν επίσης ότι το σχέδιο διάταξης είναι αναγκαίο για τη διασφάλιση των συμφερόντων των ελλήνων γαλακτοπαραγωγών.
            
         
               (9)
            
            
               Σύμφωνα με το άρθρο 3 παράγραφος 1 σημείο 8) της οδηγίας 2000/13/ΕΚ, η ένδειξη του τόπου καταγωγής ή προέλευσης του τροφίμου είναι υποχρεωτική μόνο «στις περιπτώσεις που η παράλειψη της ενδείξεως αυτής θα ήταν δυνατόν να δημιουργήσει στον καταναλωτή εσφαλμένη εντύπωση σχετικά με τον πραγματικό τόπο καταγωγής ή προελεύσεως του τροφίμου». Η διάταξη αυτή καθιερώνει έναν κατάλληλο μηχανισμό για την αντιμετώπιση του κινδύνου παραπλάνησης των καταναλωτών σε περιπτώσεις που ορισμένα στοιχεία μπορεί να οδηγήσουν στο συμπέρασμα ότι ένα δεδομένο τρόφιμο είναι καταγωγής ή προέλευσης διαφορετικής από την πραγματική. Στην περίπτωση των γαλακτοκομικών προϊόντων που απαριθμούνται στο άρθρο 1 παράγραφος 1 της κοινοποιηθείσας διάταξης, οι ελληνικές αρχές δεν προέβαλαν καμία δικαιολογία η οποία να συνεπάγεται το συμπέρασμα ότι η καθιέρωση, γενικά, της υποχρέωσης αναφοράς της χώρας προέλευσης της πρώτης ύλης (γάλακτος) ή της συγκεκριμένης χώρας παραγωγής ή η ένδειξη «παραγωγής ΕΕ» είναι αναγκαία για την επίτευξη ενός από τους στόχους του άρθρου 18 παράγραφος 2 της οδηγίας 2000/13/ΕΚ.
            
         
               (10)
            
            
               Λαμβανομένων υπόψη των παρατηρήσεων αυτών, η Επιτροπή εξέδωσε αρνητική γνώμη σύμφωνα με το άρθρο 19 της οδηγίας 2000/13/ΕΚ.
            
         
               (11)
            
            
               Κατά συνέπεια, πρέπει να ζητηθεί από τις ελληνικές αρχές να μη θεσπίσουν τις αντίστοιχες διατάξεις του εν λόγω σχεδίου απόφασης.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Ελλάδα δεν πρέπει να θεσπίσει το άρθρο 1 παράγραφοι 2, 3 και 6 του σχεδίου διάταξης σχετικά με την αναγραφή ενδείξεων επί της συσκευασίας των πάσης φύσεως γαλακτοκομικών προϊόντων που υποδηλώνουν τη χώρα προέλευσης της πρώτης ύλης (γάλακτος) που χρησιμοποιήθηκε για την παρασκευή και διάθεση των προϊόντων αυτών στον τελικό καταναλωτή, καθώς και υποχρεώσεις των λιανοπωλητών για τον τρόπο τοποθέτησης των γαλακτοκομικών προϊόντων στα σημεία πώλησης των καταστημάτων τους.
   Άρθρο 2
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 8 Μαρτίου 2010.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 109 της 6.5.2000, σ. 29.